NARIADENIE EURÓPSKEHO PARLAMENTU A RADY (ES) č. 1007/2008
z 24. septembra 2008,
ktorým sa mení a dopĺňa nariadenie (ES) č. 460/2004 o zriadení Európskej agentúry pre bezpečnosť sietí a informácií, pokiaľ ide o dobu jej trvania
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 95,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
konajúc v súlade s postupom ustanoveným v článku 251 zmluvy (2),
keďže:
(1)
Európsky parlament a Rada prijali 10. marca 2004 nariadenie (ES) č. 460/2004 (3) o zriadení Európskej agentúry pre bezpečnosť sietí a informácií (ďalej len „agentúra“) na obdobie piatich rokov.
(2)
Dňa 23. marca 2007 vydala správna rada agentúry na základe hodnotenia agentúry odporúčania týkajúce sa vhodných zmien nariadenia (ES) č. 460/2004.
(3)
V súlade so stratégiou Komisie pre lepšiu právnu úpravu sa konali od 13. júna do 7. septembra 2007 verejné konzultácie o predĺžení trvania agentúry a o jej budúcnosti.
(4)
Keďže mandát agentúry skončí 13. marca 2009, s cieľom zaručiť konzistentnosť a kontinuitu je potrebné schváliť predĺženie tohto mandátu, čo umožní ďalšiu diskusiu o agentúre, v ktorej sa odrazia výsledky hodnotenia agentúry, odporúčania správnej rady a prebiehajúce skúmanie regulačného rámca pre elektronické komunikačné siete a služby. Diskusia tiež umožní ďalšie úvahy o všeobecnom smerovaní európskeho úsilia zameraného na zvýšenie bezpečnosti sietí a informácií. Doba trvania agentúry by sa mala predĺžiť bez ohľadu na výsledok tejto diskusie.
(5)
Doba trvania agentúry by sa preto mala predĺžiť do 13. marca 2012,
PRIJALI TOTO NARIADENIE:
Článok 1
Zmena a doplnenie nariadenia (ES) č. 460/2004
Článok 27 nariadenia (ES) č. 460/2004 sa nahrádza takto:
„Článok 27
Doba trvania
Agentúra sa zriadi od 14. marca 2004 na obdobie ôsmich rokov.“
Článok 2
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 24. septembra 2008